

ПРИЛОЖЕНИЕ

Съюзът следва да припомни първоначалната си позиция в подкрепа на отхвърленото съвместно предложение на СЗО/СМО за групиране на новите тютюневи изделия със загряване с другите тютюневи изделия в позиция 24.03 и за обективното им определяне въз основа на начина им на потребление, който включва процес на загряване[[1]](#footnote-1) – това е най-добрата възможност.

ЕС напомня за Рамковата конвенция за контрол на тютюна на СЗО – по която ЕС и всички държави членки са пълноправен член – и взетото от страните по нея решение FCTC/COP8(22) за новите и възникващите тютюневи изделия. ЕС напомня, че в момента страните по Рамковата конвенция за контрол на тютюна на СЗО работят и по естеството на емисиите от новите тютюневи изделия и че във връзка с тези промени може да се наложи да се вземат мерки на по-късен етап – в рамките на цикъла на изменение на ХС от 2027 г. – ако има нови данни от значение за оценяването на обективните характеристики и свойства на тези изделия за митнически цели.

ЕС следва обаче да признае, че работата в рамките на цикъла на изменение на ХС от 2022 г. се е насочила в различна посока спрямо предложението на СМО/СЗО. С оглед на горепосоченото и за да не блокира процеса на вземане на решения, ЕС:

- следвайки мнозинството от договарящите страни по Конвенцията за ХС, **може да приеме проекта на изменение**, произтичащ от работата на Подкомитета по измененията на ХС към СМО, и

- следва да изрази позицията си по избора на текста в скоби в двата случая, по които предстои вземане на решение:

1. Новата бележка 2 към глава 24: **Съюзът следва да подкрепи първия вариант**: „2. – Позиция 24.04 не обхваща изделията, определени в позиции 24.02 и 24.03“. Съюзът следва да не подкрепя даването на предимство на позиция 24.04[[2]](#footnote-2) за класирането на новите тютюневи изделия. По-подходящо е обхватът на тази позиция да бъде ограничен до изделията, които еднозначно се класират в нея, така че тютюневите изделия, които може да се класират в тази позиция, но и в друга позиция от глава 24 (24.02[[3]](#footnote-3) или 24.03[[4]](#footnote-4)), да бъдат пренасочвани към другите позиции.
2. Новата бележка 3 към глава 24: **Съюзът следва да не подкрепя включването на текста** „независимо дали се произвежда дим“. Споменаването на дима може да създаде объркване във връзка с различието между изделията от позиции 24.02 (и 24.03) и 24.04, защото първоначалната цел на създаването на новата позиция 24.04 е тя да обхване изделията, които не се пушат по обичайния начин.

1. Документ WCO NC2513B1a (приложение). [↑](#footnote-ref-1)
2. Новата позиция 24.04 следва да обхваща: „Изделия, съдържащи тютюн, възстановен тютюн, никотин или заместители на тютюна или никотина, предназначени за вдишване без горене; други съдържащи никотин изделия, предназначени за въвеждане на никотин в човешкото тяло“. [↑](#footnote-ref-2)
3. Позиция 24.02 обхваща: „Пури (включително тези с отрязани краища), пурети и цигари от тютюн или от заместители на тютюна“. [↑](#footnote-ref-3)
4. Позиция 24.03 обхваща: „Други видове тютюн и заместители на тютюна, обработени; „хомогенизирани“ или „възстановени“ тютюни; тютюневи екстракти и сокове“. [↑](#footnote-ref-4)